**ИЗВЕШТАЈ О РАДУ КОМУНАЛНЕ ИНСПЕКЦИЈЕ ЗА 2017. ГОДИНУ**

 У Служби за инспекцијске послове Општинске управе општине Лајковац, систематизовано је радно место комуналног инспектора, са једним извршиоцем. Тренутни извршилац је на дужност ступио у августу 2017. године.

 Инспекцијски надзор се односио на контролу спровођења закона, подзаконских аката и одлука Скупштине општине Лајковац, који дефинишу област комуналних делатности. У последњем кварталу 2017. године почела је доследна примена Закона о инспекцијском надзору, што подразумева израду и објаву на сајту Општине Лајковац контролних листи за процену ризика, прибављање налога руководиоца за инспекцијски надзор, као и слање обавештења о предстојећем инспекцијском надзору када природа надзора то допушта. Комунална инспекција се у свом раду стриктно придржавала Закона о општем управном поступку.

 Редовни инспекцијски надзори се односе на надзор над радом вршилаца комуналних делатности којима је вршење истих поверено у поступку јавне набавке или на други начин у складу са законом, редовну контролу исправности воде за пиће у сеоским водоводима, чесмама и бунарима, контролу одржавања обала и растиња поред путева, заузећа јавних површина и сл.

 Поред тога инспектор је вршио и ванредне инспекцијске надзоре, по пријави грађана.

 Комунална инспекција је давала налоге за хватање и збрињавање паса луталица, за преузимање и нешкодљиво уклањање лешева угинулих животиња како са јавних површина, тако и у домаћинствима, сачињавала записнике о нападима паса луталица, односно о штетама насталим том приликом.

 У 2017. години комунална инспекција је примила 308 захтева. На решења комуналног инспектора поднете су две жалбе, од чега је једна жалба прихваћена и предмет враћен на претходни поступак, док је једно решење делимично измењено од стране саме инспекције у складу са Законом о општем управном поступку.

 Проблеми са којима се комунални инспектор сретао у раду у 2017. години, се најчешће односе на предмете који се односе на одржавање обала и растиња поред пута (немогућност проналажења стварног власника парцела јер се исти нису укњижили као власници, немогућност утврђивања граница парцеле пута без помоћи геометра и сл.), делатност зоохигијене( немогућност хватања и збрињавања паса луталица, неодговодност власника паса који своје псе или њихов подмладак пуштају на слободу, као и ниска свест људи о истом), одвођење атмосферских и отпадних вода из домаћинстава (нередовно пражњење септичких јама, непостојање истих у домаћинствима, нередовно одржавање канала за одвођење атмосферских вода, као и изливања отпадних вода у канале).

 Служба за инспекцијске послове је опремљена потребним техничким средствима и једним службеним возилом, које због обима посла највише користи комунални инспектор. У свом раду комунални инспектор је имао добру сарадњу са службеницима Полицијске станице у Лајковцу, Општинске управе Лајковац, као и са другим јавним службама.

 У Лајковцу, 18.01.2018. године

КОМУНАЛНА ИНСПЕКЦИЈА